Ministerul Educației ar fi fost condus, în ultimii 8 ani, de mafia manualelor școlare. Miniștrii, premierii și președinții din această perioadă ar fi știut, dar nu ar fi vrut sau nu ar fi putut să facă nimic. Declarațiile îi aparțin fostului ministru al Educației, Liviu Pop, și au fost făcute ca explicație la faptul că o întreagă generație de elevi a ajuns în clasa a VII-a fără să aibă în niciun an manuale din prima zi de școală.

În 2017, atunci când a deținut portofoliul Educației, Liviu Pop a decis ca toate cărțile să fie tipărite de editura Didactică. Susținea, atunci, că așa ar opri mafia manualelor. Volumele rezultate în urma acestei decizii au fost pline de greșeli și au fost retipărite.

Liviu Pop: Știu doar de baronii manualelor din Ministerul Educației. Dacă vreți, facem emisiuni în direct despre șpăgile indirecte și directe care se dau și de care și DNA știe, și președintele statului știe.

Reporter: Ministerul acesta e condus de PSD de...

Liviu Pop: Nu e condus de PSD, e condus de baronii manualelor, din 2011. Noi ne-am perindat pe acolo câte șase luni, cinci luni.

Reporter: Guvernările stau și se uită la mafie?

Liviu Pop: În zona manualelor și a auxiliarelor, tentaculele baronilor sunt bine infiltrate. Știe și președintele.

Reporter: Premierul știe?

Liviu Pop: Toți premierii știu. Și toți miniștrii Educației știu.

Reporter: Și ce a făcut doamna Dăncilă?

Liviu Pop: Ne luptăm cu ei, ne luptăm în continuare. E o luptă continuă.

Reporter: Deci dumneavoastră ne spuneți că premierul unei țări stă și asistă neputincios la o mafie dintr-un minister, oricare ar fi el? Practic asta ne spuneți.

Liviu Pop: Unii premieri da.

Reporter: Adică toți premierii de până acum

Liviu Pop: Unii.

Reporter: Doamna Dăncilă unde intră?

Liviu Pop: Nu fac eu clasamente acum, mai ales în timpul campaniei electorale.